SKRIFTLIG FORESPØRGSEL E-1245/00

af Raffaele Costa (PPE-DE) til Kommissionen

(14. april 2000)

Om: Jernbaneforbindelsen Torino-Lyon

Den 21. februar 2000 meddelte Kommissionens Generaldirektorat for Energi og Transport i en skrivelse fra direktør François Lamoureux til generalsekretæren for det udvalg, der står for gennemførelsen af den europæiske jernbaneforbindelse via Po-sletten, dvs. forbindelsen Lyon-Torino-Milano/Genova-Venezia-Trieste-Ljubljana, Bruno Bottiglieri, sin tilfredshed med undersøgelserne af projektets positive virkninger i henseende til kapacitet, sikkerhed og pålidelighed.

Bortset fra de mere end 60 mio. EUR, som Fællesskabet i de seneste ti år har betalt til forbindelsen over Alperne mellem Torino og Lyon, har projektet langt fra nogen sikker og stabil fremtid. Kan Kommissionen på denne baggrund oplyse, hvilke foranstaltninger den vil træffe for endelig at få truffet en klar politisk beslutning i indeværende år om gennemførelsen af de næste faser i projektet, samt redegøre for den ansvarlige ministers samt de italienske regioners og lokale myndigheders ansvar for og deltagelse i etableringen af jernbaneforbindelsen Lyon-Torino-Milano-Ljubljana?

Svar afgivet på Kommissionens vegne af Loyola de Palacio

(25. maj 2000)

Kommissionen er af den opfattelse, at det centrale mål på kort sigt for at fremskynde gennemførelsen af projektet Lyon-Torino-Milano-Venedig-Trieste-(Ljubljana) er at opnå en politisk beslutning om etablering af den internationale delstrækning gennem alperne. På det fransk-italienske topmøde i Nîmes i 1999 forpligtede de to regeringer sig til at træffe en definitiv beslutning om etablering af den internationale Mont Cenis tunnel i efteråret 2000. Kommissionen vil fortsat opfordre begge medlemsstater til at træffe en beslutning om at etablere forbindelsen og til at indgå tilsvarende forpligtelser vedrørende planlægningen af de tilstødende delstrækninger mellem Lyon og St Jean-de-Maurienne på den franske side og mellem Susa-dalen og Torino på den italienske side.

Beslutningen om at etablere tunnelen må træffes på et kvalificeret grundlag. Kommissionen forventer derfor, at resultaterne af miljøundersøgelserne samt de økonomiske og tekniske undersøgelser, der gennemføres af den internationale økonomiske interessegruppe Alpetunnel, kan fremlægges rettidigt i sommeren 2000.

Det er vigtigt ikke at foregribe de ovennævnte undersøgelsers endelige resultater. Kommissionen har dog støttet disse undersøgelser og tilknyttede aktiviteter på det grundlag, at projektets samfundsøkonomiske levedygtighed er betydelig, og at det vil bidrage til en betragtelig omfordeling af trafikken gennem alperne på de forskellige transportformer. Dette vil på sigt bidrage til at begrænse problemer angående sikkerhed, miljø og overbelastning i den nuværende trafik gennem alperne.

I forbindelse med udviklingen på den italienske side bemærker Kommissionen med tilfredshed, at den italienske regering har forpligtet sig til at gennemføre centrale delstrækninger. Dette gælder navnlig Torino Trieste delstrækningen (460 km ny bane, der udvider aksen til 4 spor). Anlægsarbejdet er påbegyndt i nogle knudepunkter og på de tilknyttede adgangslinjer. På Torino-Milano og Padova-Mestre delstrækningerne forventes arbejdet påbegyndt i 2000/2001, og de forventes taget i brug i 2006.

Kommissionen erklærer sig parat til at spille en aktiv rolle i deltagelsen i og koordineringen af drøftelser om en etapevis udførelse og finansiering af de pågældende projekter, når de udestående politiske beslutninger er truffet, uanset om drøftelserne foregår på internationalt niveau eller mellem de nationale myndigheder og myndighederne på lokalt eller regionalt niveau. Med hensyn til finansieringen af den internationale delstrækning er Kommissionen i høj grad opmærksom på visse regioners forslag vedrørende anvendelsen af offentlig-private partnerskaber og behovet for at tage hensyn til infrastrukturafgiftspolitikkens indvirkning på de mulige indtægtskilder.